የአምቦ እስር ቤት ቃጠሎ ደረሰበት
የአምቦ እስር ቤት ዓርብ የካቲት 11 ቀን 2008 ዓ.ም. ቃጠሎ ደረሰበት፡፡ መንግሥት የእስር ቤቱ ቃጠሎ መንስዔ እየተጣራ መሆኑን ገልጿል፡፡ቃጠሎው የሰው ሕይወት ላይ ጉዳት እንዳላደረሰ የገለጹት የመንግሥት ኮሙዩኒኬሽን ጉዳዮችን ጽሕፈት ቤት ኃላፊ ሚኒስትር አቶ ጌታቸው ረዳ፣ ከእስር ቤቱ ያመለጠ እስረኛም እንደሌለ ተናግረዋል፡፡ በአምቦ ከተማ ከእስር ቤቱ ቃጠሎ ጋር በተያያዘ አለመረጋጋት የነበረ ሲሆን፣ በምዕራብ አርሲም የተቀሰቀሰው ግጭት ሊረጋጋ አልቻለም፡፡ባለፈው ሳምንት በምዕራብ አርሲ ዞን በተቀሰቀሰው ግጭት ሰባት የፖሊስ አባላትና ቁጥራቸው ያልታወቀ ታጣቂዎች፣ እንዲሁም የአካባቢው ነዋሪዎች የተገደሉ ሲሆን፣ በንብረት ላይ ከፍተኛ ውድመት ደርሷል፡፡ በምዕራብ አርሲ ዞን የተቀሰቀሰው ግጭት ሊረጋጋ አለመቻሉን የአካባቢው ነዋሪዎች ገልጸዋል፡፡በምዕራብ አርሲ የሚታየው ነገር ተቀባይነት የሌለው መሆኑን የገለጹት አቶ ጌታቸው ድልድይ ማፍረስ፣ ማሳ ማቃጠል፣ የምርጥ ዘር ማከማቻ መጋዘንና ሌሎች ተቋማትን ማቃጠል ፀረ ገበሬና ፀረ ልማት መሆኑን ተናግረዋል፡፡ ይህ በኃይል የታጀበ ብጥብጥ ከወራት በፊት በክልሉ ተነስቶ ከነበረው ተቃውሞ ጋር ግንኙነት የለውም ብለዋል፡፡የክልሉ መንግሥት ኮሙዩኒኬሽን ጉዳዮች ቢሮ በበኩሉ በምዕራብ አርሲ ዞን የተቀሰቀሰውን ግጭት አስመልክቶ ባወጣው መግለጫ፣ በሰው ሕይወትና በንብረት ላይ ጉዳት መድረሱን ገልጾ፣ የጥፋት ኃይሎች የሃይማኖት ተቋማትን ማቃጠላቸው የሃይማኖትና የብሔር ብሔረሰቦች ተከባብሮና ተዋዶ መኖር ላይ የጥፋት ዘመቻ ለማድረግ ማቀዳቸውን ያጋለጠ ነው ብሏል፡፡በምዕራብ አርሲ ዞን ባለፈው ሳምንት በተነሳው ግጭት ከፍተኛ የንብረት ውድመት እየደረሰ ሲሆን፣ በአካባቢው ኢንቨስት ያደረጉ ባለሀብቶች ንብረቶችም የዚሁ ግጭት ሰለባ መሆናቸው ተገልጿል፡፡ ለአብነትም በምዕራብ አርሲ ዞን የሚገኘው የጂቡቲው ፕሬዚዳንት እስማኤል ኦማር ጊሌህ ንብረት የሆነ የእርሻ ማሳ አካል የሆነው የሠራተኞች መኖሪያ ቤት የቃጠሎ አደጋ እንደደረሰበት ምንጮች ለሪፖርተር ገልጸዋል፡፡የክልሉ መንግሥት የኮሙዩኒኬሽን ጉዳዮች ቢሮ የካቲት 10 ቀን 2008 ዓ.ም. ባወጣው መግለጫ፣ የጥፋት ኃይሎች እምነትን ከእምነትና ብሔርን ከብሔር የሚያጋጭ አጀንዳ ለመጠቀም እየተሯሯጡ እንዳሉ ተጨባጭ የሆነ ምልክት መታየቱን አመልክቷል ብሏል፡፡ ቢሮው በመግለጫው አክሎም ሕገ መንግሥታዊ ሥርዓቱን ለመናድና ሕዝቡን ወደ ዳግም ባርነት ለመክተት የጥፋት ኃይሎቹ ያደረጉት ጥረት፣ በሕዝቡ ሙሉ ተሳትፎ ከሽፎ መረጋጋት ተፈጥሮ ነገሮች ወደ ቀድሞ ቦታቸው ተመልሰው ሕዝቡም ወደ ልማት ሥራው ተመልሷል ብሏል፡፡ሆኖም ከምዕራብ አርሲ ዞን በተጨማሪ ባለፈው ሳምንት በተመሳሳይ በምሥራቅ ሐረርጌና በአምቦ ግጭቶች የነበሩ ሲሆን፣ በተጠቀሱት አካባቢዎች ግጭቱ መቀጠሉና በተወሰኑ አካባቢዎችም መንገዶች መዘጋታቸው ታውቋል፡፡ ከወራት በፊት በአብዛኛው የኦሮሚያ አካባቢ ተቀስቅሶ የነበረው ተቃውሞ የማገርሸት ባህሪ እያሳየ ይመስላል ሲሉም አንዳንድ የፖለቲካ ተንታኞች ይናገራሉ፡፡በቅርቡ የአዲስ አበባና ዙሪያዋ የኦሮሚያ ልዩ ዞን የተቀናጀ የጋራ ማስተር ፕላን ተግባራዊ መደረግ የለበትም በሚል በኦሮሚያ ክልል በተቀሰቀሰው ግጭት ከ140 ሰዎች በላይ መሞታቸውን፣ ከሦስት ሺሕ በላይ ሰዎች መታሰራቸውንና ከፍተኛ የንብረት ውድመት መድረሱን ተቃዋሚ የፖለቲካ ፓርቲዎችና ዓለም አቀፍ የሰብዓዊ መብት ተሟጋቾች ገልጸዋል፡፡ ሆኖም ግን መንግሥት በክልሉ በተቀሰቀሰው ግጭት የደረሰውን የጉዳት መጠን እስካሁን በይፋ አልገለጸም፡፡  